गोरखपुर: मनीष गुप्ता हत्याकांड का एक और आरोपी गिरफ्तार, कोर्ट में सरेंडर करने की फिराक में था
गोरखपुर के थानाक्षेत्र रामगढ़ताल में हुई प्रापर्टी डीलर मनीष गुप्ता की हत्या के मामले में एक और वांछित अभियुक्त को गिरफ्तार किया गया है। बुधवार को गिरफ्तार आरोपी का नाम कमलेश सिंह यादव है, जो गाजीपुर के बरेसर थाना क्षेत्र का रहने वाला है।'
गोरखपुर (उत्तर प्रदेश): गोरखपुर के थानाक्षेत्र रामगढ़ताल में हुई प्रापर्टी डीलर मनीष गुप्ता की हत्या के मामले में एक और वांछित अभियुक्त पुलिसकर्मी को गिरफ्तार किया गया है। गिरफ्तार किए गए आरोपी का नाम कमलेश सिंह यादव है। गोरखपुर पुलिस की ओर से प्रेस नोट जारी कर यह जानकारी दी गई है।पुलिस ने बताया कि 'मनीष गुप्ता की हत्या मामले में जगत नरायन सिंह सहित 6 अभियुक्त के खिलाफ केस दर्ज दिया गया था, जिसके बाद जगत नारायण सिंह, अक्षय कुमार मिश्रा, राहुल दूबे और प्रशान्त कुमार को पहले ही गिरफ्तार कर लिया गया था जबकि बाकी अभियुक्त फरार चल रहे थे।'पुलिस ने प्रेस नोट में बताया कि 'फरार आरोपियों की गिरफ्तारी के लिए एक-एक लाख रुपये का पुरस्कार घोषित किया गया था। इनकी गिरफ्तारी के लिए पुलिस टीमें लगायी गयी थीं। पुलिस को मुखबिर खास से सूचना मिली की फरार आरोपी दिनांक 13.10.2021 को न्यायालय में आत्मसमर्पण करने की फिराक में जा रहा है।'पुलिस ने बताया कि 'मुखबिर की सूचना पर अभियुक्त की गिरफ्तारी के लिए टीम लगाई गई, जिसने वांछित एक अभियुक्त को गिरफ्तार कर लिया और बचे हुए एक अभियुक्त की गिरफ्तारी के लिए काम किया जा रहा है। बुधवार को गिरफ्तार आरोपी का नाम कमलेश सिंह यादव है, जो गाजीपुर के बरेसर थाना क्षेत्र का रहने वाला है।'